Imtella' Mejju 5, 2021 Mis-sajf li ġej mistenni jibda proġett ta' riġenerazzjoni fil-ġnien storiku Romeo Romano, li kien waqqaf il-Gran Mastru Manoel de Vilhena fis-seklu 18 f'Santa Venera. Parti żgħira biss minn dan il-ġnien, it-tieni l-akbar ġnien fil-gżejjer Maltin wara dak ta' Sant Anton, hija miftuħa għall-pubbliku. Il-Ministru għall-Ambjent, it-Tibdil fil-Klima u l-Ippjanar Aaron Farrugia qal li l-proġett se jkun maqsum f'żewġ fażijiet. L-ewwel waħda li mistennija tieħu bejn sitta u disa' xhur se ssir b'investiment ta' miljun ewro. Din il-fażi se tinkludi manutenzjoni fuq il-ħitan u karatteristiċi storiċi oħra bħas-sienja, il-ġibjun tal-ilma tax-xita u s-sistema ta' irrigazzjoni bl-użu ta' kanali għall-ilma li tmur lura għas-seklu dsatax, aktar tħawwil ta' siġar, ġnien li se jkun iddedikat għal attivitajiet ta' ġardinaġġ għat-tfal u bandli magħmulin minn materjali naturali bħal injam. It-tieni fażi tal-proġett se tinvolvi r-restawr ta' binja storika, illum abbandunata, biex iservi ta' kitchen garden, simili għal dik li wieħed isib fil-ġonna ta' Sant Anton. "L-għan tagħna li nrodduh lill-familji Maltin u Għawdxin fi spazju miftuħ. Partijiet kbar minnu mhumiex aċċessibli għall-pubbliku. Il-ħsieb tagħna mhux biss li nagħmlu embellishment fih imma li jinfetaħ għall-pubbliku in ġenerali. L-għan tagħna wkoll huwa li ngħamlu interventi minimi imma nterventi li jħallu mpatt", qal il-Ministru Farrugia. Il-Ministru Farrugia żied jgħid li dan l-ispazju miftuħ f'Santa Venera se jindirizza l-bżonn għal pulmun aħdar f'lokalità urbanizzata. GreenServ se tkun qed timplimenta dan il-proġett u se tiżgura li x-xogħlijiet kollha jkunu kompatibli mas-sit u jirrispettaw il-valuri storiċi u kulturali ta' dan il-ġnien kif ukoll l-ambjent.